Avainsanat

Tiivistelmä



Avainsanat

1. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Mahdollisuutta perustaa ennen Lissabonin sopimuksen voimaantuloa nostettu kanne SEUT 263 artiklan neljänteen kohtaan ei ole

(EY 230 artiklan neljäs ja viides kohta; SEUT 263 artiklan neljäs kohta)

2. Kumoamiskanne – Kannekelpoiset toimet – Valmistelevat toimet – Valmistelevat toimet eivät kuulu kannekelpoisiin toimiin

(EY 230 artikla)

3. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Mahdollisuus, että yleinen toimi koskee henkilöä erikseen – Edellytykset – Vaarallisten aineiden vaarojen arviointia ja luokittelua koskeviin menettelyihin liittyvät toimet

(EY 230 artiklan neljäs kohta)

Tiivistelmä

1. EUT-sopimus ei sisällä mitään erityisiä siirtymämääräyksiä siitä, sovelletaanko SEUT 263 artiklan neljättä kohtaa 1.12.2009 vireillä olleisiin tuomioistuinmenettelyihin. Siltä osin kuin on kyse erityisesti yksityisen unionin tuomioistuimissa nostaman kumoamiskanteen tutkittavaksi ottamisen edellytyksiä koskevien sääntöjen ajallisesta sovellettavuudesta, on todettava, että yhtäältä tempus regit actum -periaatteen mukaan kanteen tutkittavaksi ottaminen on ratkaistava niiden sääntöjen perusteella, jotka olivat voimassa sinä päivänä, jona kanne nostettiin, ja toisaalta kanteen tutkittavaksi ottamisen edellytysten täyttymistä on arvioitava ottamalla huomioon tilanne, joka vallitsi silloin, kun kanne nostettiin eli kun kannekirjelmä jätettiin, ja näitä edellytyksiä koskevan puutteen korjaaminen on mahdollista vain, kun se tapahtuu ennen kanteen nostamiselle asetetun määräajan päättymistä. Näin ollen silloin, kun kumoamiskanteen nostamisen hetkellä, toisin sanoen niin kannekirjelmän kuin vaatimusten ja kumoamisperusteiden mukauttamista koskevan pyynnön jättämisen hetkellä, kanteen tutkittavaksi ottamisen edellytyksistä määrättiin EY 230 artiklassa, kysymys kanteen tutkittavaksi ottamisesta on ratkaistava kyseisen artiklan perusteella.

(ks. 69, 70 ja 72 kohta)

2. Välivaiheen muodostava toimi tai valmisteleva toimi ei voi olla kumoamiskanteen kohteena EY 230 artiklassa tarkoitetulla tavalla, koska sillä ei ole sitovia oikeusvaikutuksia, jotka voisivat vaikuttaa kantajien etuihin muuttamalla selvästi näiden oikeusasemaa. Tällaiseen valmistelevaan toimeen liittyviin mahdollisiin lainvastaisuuksiin on nimittäin vedottava sellaisen kanteen tueksi, joka nostetaan tällaisen valmistelevan toimen perusteella toteutetusta lopullisesta toimesta. Päätöksen laillisuus voidaan siis kyseenalaistaa ainoastaan liitännäisesti menettelyn päätteeksi toteutetuista toimista nostetun kanteen tueksi.

(ks. 93 ja 94 kohta)

3. Muu luonnollinen henkilö tai oikeushenkilö kuin se, jolle toimi on osoitettu, voi väittää, että toimi koskee sitä erikseen EY 230 artiklan neljännessä kohdassa tarkoitetulla tavalla, ainoastaan, jos kyseinen toimi vaikuttaa siihen tiettyjen sille tunnusomaisten erityispiirteiden tai sellaisen tosiasiallisen tilanteen takia, jonka perusteella se erottuu kaikista muista ja se voidaan yksilöidä samalla tavalla kuin se, jolle päätös on osoitettu. Se, että on mahdollista jollakin tarkkuudella määrittää niiden oikeussubjektien lukumäärä, joihin toimea sovelletaan, tai jopa yksilöidä nämä oikeussubjektit, ei kuitenkaan mitenkään merkitse sitä, että toimi koskisi näitä oikeussubjekteja erikseen, jos on selvää, että toimea sovelletaan siinä objektiivisesti määritellyn oikeudellisen tilanteen tai tosiseikaston perusteella. Vaikka henkilö voidaan sen perusteella, että hän osallistuu unionin toimen antamismenettelyyn, yksilöidä kyseiseen toimeen nähden siinä tilanteessa, että unionin lainsäädännössä on säädetty menettelyllisistä takeista kyseisen henkilön hyväksi, asia ei näin ollen ole kuitenkaan sellaisten kantajien osalta, jotka vetoavat aktiiviseen osallistumiseensa tiettyjen aineiden vaarojen arviointia koskevassa menettelyssä, josta säädetään olemassa olevien aineiden vaarojen arvioinnista ja valvonnasta annetun asetuksen N:o 793/93 6–10 artiklassa, joita ei sovelleta edellä mainittuun menettelyyn nähden erilliseen, aineen luokittelua vaaralliseksi aineeksi koskevaan menettelyyn, joka perustuu vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annettuun direktiiviin 67/548 ja aineiden ja seosten luokituksesta, merkinnöistä ja pakkaamisesta sekä direktiivien 67/548 ja 1999/45 muuttamisesta ja kumoamisesta ja asetuksen N:o 1907/2006 muuttamisesta annettuun asetukseen N:o 1272/2008.

(ks. 97–99, 103, 108 ja 109 kohta)